|  |  |  |
| --- | --- | --- |
|  | **REPUBLICA MOLDOVA**  **CONSILIUL MUNICIPAL CAHUL** |  |
| **PROIECT DE DECIZIE** | | |

|  |  |
| --- | --- |
| din **\_\_\_ iunie 2025** | nr.**5/\_\_(17/\_\_)** |

Cu privire la redenumirea străzii

în municipiul Cahul

În temeiul art.4 alin.(1) lit.a) din Legea nr.435/2006 privind descentralizarea administrativă, art.14 alin.(2) lit.f) din Legea nr.436/2006 privind administrația publică locală, art.8, alin. (1), din Legea Republicii Moldova nr.151/2017, Anexa nr.4 la Hotărârea Guvernului nr.1518 din 17.12.2003 despre crearea Sistemului informațional automatizat „Registrul de stat al unităților administrativ-teritoriale și al adreselor”, luând în considerație avizul comisiei consultative de specialitate, Consiliul municipal Cahul,

**D E C I D E :**

1. Se redenumește artera de circulație bulevardul Victoriei în bulevardul Eugen Doga (prescurtat bd. E. Doga);
2. Responsabil de monitorizarea executării prezentei decizii şi de transmiterea informației către I.P. „Cadastrul Bunurilor Imobile” se desemnează arhitectul-şef al municipiului Cahul (dna Olga Furtună).
3. Controlul asupra executării prezentei decizii se pune pe seama primarul municipiului Cahul, dl Dandiş Nicolae.
4. Prezenta decizie poate fi atacată la Judecătoria Cahul (sediul Central str. M. Frunze 62), în termen de 30 zile de la data publicării.

Preşedintele şedinţei

Consiliului municipal Cahul

Contrasemnează:

Secretarul

Consiliului municipal Cahul Aliona TRICOLICI

NOTĂ INFORMATIVĂ

La proiectul deciziei Consiliului municipal Cahul

**„Cu privire la redenumirea străzii în municipiul Cahul”**

1. Condițiile ce au impus elaborarea proiectului:

Proiectul deciziei „Cu privire la redenumirea străzii în municipiul Cahul” a fost elaborat în temeiul art.4 alin.(1) lit. a) din Legea nr.435/2006 privind descentralizarea administrativă, art.14 alin.(2) lit. f) din Legea nr.436/2006 privind administrația publică locală, art.8, alin. (1), din Legea Republicii Moldova nr.151/2017, Anexa nr.4 la Hotărârea Guvernului nr.1518 din 17.12.2003 despre crearea Sistemului informațional automatizat „Registrul de stat al unităților administrativ-teritoriale și al adreselor”.

În scopul promovării valorilor culturale naționale și a personalităților remarcabile, care au contribuit la dezvoltarea patrimoniului artistic și cultural al țării, se propune redenumirea bulevardului Victoriei din municipiul Cahul în bulevardul Eugen Doga, în cinstea compozitorului de renume internațional Eugen Doga.

Maestrul Eugen Doga - cetățean de onoare al municipiului Cahul se bucură de o largă recunoaștere atât în comunitatea locală, cât și în întreaga lume. Prin activitatea sa a contribuit la renașterea și promovarea culturii naționale, iar muzica sa este considerată un simbol al identității culturale moldovenești.

Strada propusă pentru redenumire are o relevanță simbolică deosebită, întrucât pe aceasta se află Palatul de Cultură al municipiului Cahul - un centru important al vieții culturale locale, iar în perspectivă este planificată construcția Filarmonicii Municipale, o instituție destinată în mod direct promovării artei muzicale.

Având în vedere cele menționate, dar și trecerea în neființă a marelui compozitor, considerăm că atribuirea numelui „Eugen Doga” acestei artere importante reflectă nu doar importanța pe care municipiul Cahul o acordă valorilor culturale, ci și omagiul profund adus acestei personalități artistice care a marcat în mod esențial cultura mondială.

Această inițiativă reprezintă un gest simbolic de recunoștință din partea comunității cahulene față de moștenirea muzicală lăsată de maestrul Doga, contribuind totodată la păstrarea vie a memoriei sale în conștiința publică și la consolidarea unei identități culturale locale care se mândrește cu personalități de talie mondială.

În contextul celor menționate mai sus, proiectul deciziei se prezintă comisiilor consultative de specialitate pentru avizare și Consiliului municipal Cahul pentru examinare și aprobare în ședință.

Arhitecta-șefă

municipiului Cahul Olga Furtună